b'\n_START_ARTICLE_\nTotuuden Torvi\n_START_PARAGRAPH_\nTotuuden Torvi oli suomalainen sensaatiouutisiin painottunut sanomalehti, joka ilmestyi vuosina 1928\xe2\x80\x931933, 1945\xe2\x80\x931946, 1947, 1948\xe2\x80\x931951 ja 1954\xe2\x80\x931958. Lehden perustaja oli omalaatuinen populistipoliitikko Ernesti Hentunen, joka toimi p\xc3\xa4\xc3\xa4toimittajana kuolemaansa (1951) saakka. Vuodesta 1945 alkaen Totuuden Torvi oli h\xc3\xa4nen perustamansa Radikaalisen Kansanpuolueen \xc3\xa4\xc3\xa4nenkannattaja. Lehte\xc3\xa4 myytiin irtonumeroina suoraan kadulla ja Hentunen itsekin myi sit\xc3\xa4 Helsingin keskustassa rautatieaseman luona._NEWLINE_Lehti julkaisi suorasukaisia kannanottoja vallanpit\xc3\xa4jist\xc3\xa4 ja joutui sen vuoksi usein hankauksiin. 1933 Hentunen joutui poistumaan Suomesta ulkomaille v\xc3\xa4ltt\xc3\xa4\xc3\xa4kseen er\xc3\xa4\xc3\xa4st\xc3\xa4 lehden jutusta saamansa vankeustuomion ja lehden ilmestyminen keskeytyi 12 vuodeksi._NEWLINE_Vuonna 1945 lehti alkoi taas ilmesty\xc3\xa4. Pian sen r\xc3\xa4v\xc3\xa4kk\xc3\xa4 uutisointi alkoi kohdistua etenkin kommunisteja, YYA-sopimusta ja Neuvostoliittoa vastaan. Hentunen sai 1949 sakkoja lehden Neuvostoliiton vastaisesta kirjoittelusta. Hentusen suorasukaista kohtelua saivat my\xc3\xb6s kansanedustajat. Kun h\xc3\xa4n kirjoitti lehdess\xc3\xa4\xc3\xa4n: "Puolet kansanedustajista on hulluja", asiaan vaadittiin oikaisua, ja seuraavassa numerossa Hentunen korjasi v\xc3\xa4itteen: "Puolet kansanedustajista ei ole hulluja"._NEWLINE_Lehte\xc3\xa4 julkaisi viel\xc3\xa4 jonkin aikaa Hentusen kuoleman j\xc3\xa4lkeen h\xc3\xa4nen perikuntansa, mutta enemm\xc3\xa4nkin pilalehten\xc3\xa4.'